I disse dage springer konfirmanderne ud over hele Nordjylland - og søndag var ingen undtagelse. Her var det de unge fra Nørhalnes tur til at trække i festtøjet og sige trosbekendelsen i Biersted Kirke. I alt 24 unge blev ad to omgange konfirmeret fra kirken. Og uden for i solskinnet ventede forskellige sjove og flotte køretøjer på at fragte konfirmanderne videre til festlighederne rundt omkring i forsamlingshuse og private hjem. De første 12 blev konfirmeret klokken 9, mens andet hold bekræftede deres kristne tro klokken 11. Inden gudstjenesterne samledes de til fælles fotografering foran kirken. Mandag venter så den traditionsrige blå mandag, hvor de unge fortsætter fejringen i mindre formel form - ofte med en tur til for eksempel Aalborg for at bruge nogle af gavepengene.

Opsummering:
24 unge mennesker fra Nørhalne bekræftede søndag deres kristne tro i Biersted Kirke.